khistorydata/jeongjo-sjw-relations huggingface dataset:
정조 1년
司諫任觀周疏曰。伏以臣。身嬰奇疾。出入死生。殆過十餘朔。比仍藥治。少得減勢。而調攝失宜。則症形倍劇。時月之內。萬無趨走供職之望。而虛縻言責。今又數月矣。初因試牌之踵臨。往役義重。不敢言私。黽勉冒膺。間仍合辭之方張。聲討時急。隨諸僚後。强策登對。而疾病所淹。神息昏綴。終未能積誠力爭。感回天聽。臣滿心慙惶。無地自容。近値猝寒。痰升咳劇。自力無路。日事違逋。噫。時際休明。疲躄皆起。而臣獨病痼。旣未能裨補闕遺。以效涓埃之報。又未得懲討凶逆。以伸沐浴之忱。有臣如此。生不如死。縮伏悚悶之際。向者。前持平金翊休之疏。以不思輿疾之義。盛加非斥。至請譴罷。惟彼元惡大憝。尙今假息。宗社之憂。神人之憤。極矣。而臣病未得逐日詣臺。齊聲請討。則不待人言。而憂悶惶悚之忱。曷有極哉。疾病難强。臺評峻發。以此情勢。臺端一步。便成鐵限。伏乞聖明。俯垂諒察。亟削臣職。仍治臣逋慢之罪。以肅朝綱。以調臺言。不勝幸甚。臣情病俱苦。不得詣臺登筵而自效。則又安敢默無一言。以孤我殿下虛貯之盛意乎。隨牌陳懇。尾附草草數語。惟殿下勿以人微而廢其言焉。合啓諸賊中。和緩龜柱樂任之負犯。誠亘千古所無之凶逆也。三司請討。今已經歲。而尙未蒙允。上下相持。徒損國體。凶徒偃息。實深隱憂。其窮凶情節。殿下照燭無餘。而若是靳許者。不過拘於私恩。而罪關宗社之逆。亦何可一刻容貸乎。特允三司之請。快施典刑。以洩輿憤焉。經筵進講。上以裨益聖學。下以講究治道。非但爲字句音釋而已。臣嘗見先輩遺事。因文義。上自袞闕。以至政令得失。生民休戚。譬解而匡救。講確而可否者多矣。朝夕納誨。左右弼違。知無不言。言無不盡。此乃論思之責。而近來法講。所講文義。不過一二處。元無敷演論難之事。無或由於殿下無好問之誠而然歟。伏願殿下。每於臨文講學。勿以已熟少懈。益篤下問之誠。虛受敷納。使人人得以盡言。俾有啓沃之效焉。近來言事章奏。或過屢日。不卽賜批。此雖出於商量之聖意。而以外面觀之。似有欠於勤政之道。來諫之德。此後則深留聖意。使公事無滯焉。人之有才。或長於文而短於武。或優於治賦而遜於士師。故虞舜之命官。孔門之四科。其任其許。各有其人。國家用人。尤宜取其所長。棄其所短。久任責成。乃可以有成效。臣嘗考國朝古事。至於六官之長。各有其人。久典一部。或有過十餘年者。是以人各誠於其職事。掌銓衡者。以激濁揚淸爲己任。掌度支者。以節裕國爲己任。掌試院者。以或失人才爲憂。掌訟獄者。以或有冤枉爲憂。以至喉院三司百執事。莫不皆然。故庶績允釐。民蒙其澤矣。近歲以來。朝除夕遷。未見有久於其職者。爲銓官者。一經都政。爲瓜遞之限。其餘庶僚。皆以五日京兆自處。故不知所掌之爲何事。其何以盡誠於國事乎。以方伯言之。其限不過二十四朔。而滿此限者。絶無而僅有。若過周年。輒皆辭遞。如此而何能諳練一道之事務。盡心做去乎。間或有排布而設施者。人皆笑之以迂闊。畢竟未竣其事而徑遞。則其所猷爲。皆歸虛套。而果不免迂闊之目矣。以是邑弊民瘼。無由釐革。此豈不大可憂悶哉。以唐虞盛際。必也三載考績。三考黜陟。亦可見其久任責成之意矣。臣謂從今以後。勿論內外職。得人久任。以責成效焉。向日諫長柳戇之疏。非緩於討龜柱。而勇於討後翼也。龜柱則其罪狀臚列。已盡於合辭之啓。而後翼則當初發啓。未幾旋停。故又有此聲討之擧。而其疏曰。龜柱之罪。可勝誅哉。仍請其黨與之置法。則寧有一毫緩討於巨魁之意。而儒臣李頤祥之疏。乃以訝惑慨然等語。反加非斥。其所爲言。則別無明目張膽沬血請討之擧。不過請允諫長之所陳而已。何其過於責人而暗於責己耶。近來挺身擔當。嚴於懲討。未有若柳戇者。而無端被斥。引嫌不暇。堂疏之議論混淪。是非不明。不可無警。臣謂李頤祥。亟施譴罷之典。可也。近來都城內外。家舍毁撤處甚多。非但所見之愁痛。都城人家。將有稀疎之慮。故家舍之毁賣木廛者。已有先朝禁令。而臣日前見要路數處。有大家毁撤之址。問其由。則皆斥賣於各軍門。而非但此也。大家宅。將次次買毁云。軍門雖爲國役鳩聚石材之計。而石材浮出。自前應有取用之所矣。只爲其運來取便之道。不念都城人家毁撤之爲可悶乎。臣謂分付各軍門。此後都城內外第宅。無得買毁。若有私自毁賣者。亦令京兆。嚴加禁斷。可也。古判書尹汲所葬之地。長湍邑府之後。鄕校之前。而古行宮之遺址也。古相臣宋寅明。葬其子歸於其處。本邑多士。以古行宮之遺址。不可私自入葬之意陳疏。則宋寅明待命之不暇。卽地掘去矣。年前尹得毅之葬其父於其處也。本邑多士。又欲陳章禁斷。則得毅多行貨賂。誘脅多士。晏然入葬。擧世莫不駭憤。而威勢所及。人莫敢誰何。人臣聞行宮之址。而無所顧忌。則殆無臣分。臣謂令道臣。尹汲所葬之地。卽爲掘移。其子放逐。罪人尹得毅。亟施遠竄之典。斷不可已也。答曰。省疏具悉。首陳懲討事。朝者已批諫長疏矣。其次疏批事。爾疏中商量云云。果是商量予意之言。使予爲答。無以加此。後當留意矣。其次久任事。雖是責成之要方。而陸贄勤怠之說。亦不可不念於今日也。其次家舍事。當初朝令毁破。非不知恤也。然更當酙酌爲之矣。其次李頤祥事。依施。其次尹得毅事。厚謙之鷄龍作舍。尙不能應其兆。何有於得毅哉。爾其勿辭。調理察職。
정조 1년
丁酉十一月二十日。兼春秋朴行淳。刑曹啓目。自如前察訪朴東俊被掠事。因慶尙監司李性源覆啓元犯人等。依律勘處之意。分付道臣。何如。啓。傳曰。依允。
정조 1년
丁酉十一月二十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀吏禮曹草記。國榮讀奏。命書批答。上曰。應製之法。卽勸奬新進之意也。方此居憂之中。未遑於此等事。昨夜適出表題。令入直承史製進矣。其文皆能成樣。其中又有超等之作。誠甚可嘉。卿方帶文任考券。可也。國榮曰。雖在諒闇之中。表策應製。有異於詞律。頻頻召試。則此爲培養之一道矣。仍取應製表。次第讀之。上曰。第三張文。排鋪句作最優。隨其好句批點。好矣。國榮曰。選幾張乎。上曰。此亦勸奬之意。限三張選之。可也。國榮曰。壯元之文最善作書優等。好矣。上曰。壯元則書三中。其外二張。書三下。好矣。國榮書等訖。命次第坼封。國榮讀奏。上曰。鄭東浚徐龍輔。以最少年。能爲壯元之次。誠奇特矣。國榮曰。此兩新進。觀其爲人。每稱嘉尙。而不知文才之如是絶異。覽此所作。則果是文如其人矣。上曰。其題甚難。而所作絶等。尤是奇事。命退去。諸臣以次出。
정조 1년
丁酉十一月二十日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。昨夜應製。只令入直承史製進。而未及於玉堂。可謂欠事。今日竝玉堂騎郞。使之應製。何如。國榮曰。其在勸課之道。竝令應製。誠好矣。上曰。諸玉堂諸騎郞奎章閣直閣入來。出榻敎命讀諸道狀啓。命書判付。命書應製表題。上曰。注書持此題出傳。禮房承旨諸承史及來待諸臣。卽爲製進事。分付。賤臣承命。分付。上曰。右承旨入侍。出榻敎上曰。卿則待應製畢納。持入考試。命退去。諸臣以次出。
정조 1년
丁酉十一月二十日申時。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上命書大司諫柳戇疏批訖。上曰。諫長之隨事陳章。有懷必達。依然有古臺閣之風。良可嘉矣。民始曰。䘱闕論事。俱得臺體矣。上命讀司諫任觀周上疏及禮曹草記訖。仍命退。承史以次退出。
정조 1년
丁酉十一月二十日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。應製捧幾張云乎。國榮曰。只捧三四張云矣。上曰。然則今日不可考矣。國榮曰。似然矣。上曰。冬至時宮中爆竹。卽古例也。至今依例爲之。而聞其進排。則貢人之所費不些云。此雖流來古規。作無益之事。害有益。殊非惜財之意。此等事。一切除之。無妨矣。國榮曰。聖敎誠然矣。此雖從前例爲之事。殆近戲褻。永爲除減。似好矣。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始齋直。左副承旨徐逈修齋直。右副承旨李秉模坐直。同副承旨申應顯齋直。注書柳孟養藥院直鄭東浚仕直。事變假注書朴長卨仕。
정조 1년
郭鎭益在外。代權應範爲事變假注書。
정조 1년
傳于鄭民始曰。孝明殿行禮後。當展拜於徽寧殿。百官行禮。依例爲之。
정조 1년
權應範在外。代朴長卨爲事變假注書。
정조 1년
申應顯。以義禁府言啓曰。兪彦鉉笞五十收贖放送事草記批旨內。如有功議。各減一等事。命下矣。兪彦鉉父拓基。揚武原從功臣云。功減一等。笞四十收贖之意。敢啓。傳曰。知道。
정조 1년
又以義禁府言啓曰。兪彦鉉令次堂議處。仍爲照律。以草記擧行事。命下矣。時囚罪人兪彦鉉。不有續典勿施聽理之文。久遠大訟。遽然決折。不可以不爲成給立案。有難容恕罪。取考律文。則大明律違令條。有曰凡違令者笞五十。名例有曰犯私罪笞五十解見任。別敍大典推斷條。有曰凡枉法。收贓外笞杖竝收贖云矣。兪彦鉉笞五十收贖放送之意。敢啓。傳曰。知道。如有功議。加減一等。
정조 1년
又以義禁府言啓曰。囹圄滯囚。不可踰日而放。鄭益儉今日內議處。仍爲照律。具明謙分揀放送。其餘輕囚。卽爲議處照律。不甚關係者。一體放送。皆以草記擧行事。命下矣。時囚罪人具明謙。卽爲放送。而鄭益儉更招公事及李廸輔議處公事。未及判下。保放罪人鄭弼臣尹珖許𣷯等査啓。亦未及來到。故竝不得一體擧行。何以爲之。敢稟。傳曰。知道。鄭益儉贓汚旣不滿四十貫。雖命議處。不過定配。以此卽爲照律放送後草記。李廸輔以私罪決放。査啓未到三守令。前已保放。勿論。
정조 1년
又以義禁府言啓曰。慶尙道放未放回啓判付內。安寬濟鄭彦衡申漢楨尹得逵趙德常金寧等。一竝持爲放送事。命下矣。泗川縣屛裔罪人安寬濟。高靈縣勿限年定配罪人鄭彦衡。梁山郡徒配罪人申漢禎。晉州牧徒配罪人尹得逵。丹城縣徒配罪人趙德常。泗川縣屛裔罪人金寧等。竝卽放送事。分付該道道臣之意。敢啓。傳曰。知道。
정조 1년
執義洪彦喆。持平兪岳柱。獻納呂善亨啓曰。臣等才識庸魯。言議巽軟。淸朝耳目之任。自知其萬不近似。而當此合啓方張之時。義重沐浴。冒沒出肅。未嘗出一言論一事。以效一日之責。居常愧懼。若負大何。卽伏見諫長之疏。則以向日初覆入侍時僞印罪人朴斗杓獄案事。論斥三司泯默之失。而遣辭極其嚴緊。臣等滿心慙恧。益無所容。刑獄國之重事。按獄之臣。若是疎漏。而居臺閣者。不能駁正。則溺職之罪。理難自逭。蓋緣伊時日已曛黑。合辭體重。而猶未免姑停。故遂爾退歸矣。今此諫疏中含糊之責。慨然之斥。亦知其太寬恕矣。臣等旣在執法之列。當論不論。顯被峻斥。顧何敢一刻抗於其次。重貽臺閣之羞哉。諫疏批下之後。宜卽自列。而昨緣日暮。今始來避。所失尤大。請命遞斥臣等之職。答曰。勿辭。
정조 1년
丁酉十一月二十一日。兼春秋朴行淳。義禁府啓目。徒配罪人放未放。依啓聞施行。他餘罪人。令各該衙門稟處。何如。啓。傳曰。依允。安寬濟段。雖是兼濟之兄。旣無現捉之跡是旀。只以連姻一事。而今不可過爲追理是遣。鄭彦衡段。贓汚未至四十貫。到配亦已經年是旀。申漢禎段。罪不甚重。亦旣減等是遣。尹得逵段。坐罪雖不輕是乎矣。勘律卽徒年是如乎。宜有參恕之道是旀。趙德常於渠何責之有是旀。金寧亦不過孤雛腐鼠。一竝特爲放送爲良如敎。
정조 1년
丁酉十一月二十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。應製文幾張乎。國榮曰。十四張矣。上命考應製文。國榮考之。至三天文。國榮曰。此是善作之文。隨其好句。批點。似好矣。上曰。其中四五句最好。批點。可也。考至七天文。國榮曰。此作比三天文落下數層。而排鋪句作甚精。此亦批點乎。上曰。從好爲之。可也。國榮曰。可選幾張乎。上曰。此亦勸奬之意。多選。好矣。限六張選之。可也。畢考後。國榮曰。壯元書何等乎。上曰。批點句數旣多。書三上。可也。國榮曰。然則之次文。可書三中乎。上曰。之次書三中。其下書三下。可也。命次第拆封。上曰。李秉模昨日爲居末矣。今日所作。可謂得意作也。仍命書傳敎曰。應製三上李秉模虎皮一令。三中李敬養大鹿皮一令。三下鄭志儉中鹿皮一令。次上徐逈修金勉柱朴在源。各紙五卷筆五枝墨五笏賜給。命退去。諸臣以次出。
정조 1년
丁酉十一月二十一日午時。上詣孝明殿。晝茶禮入侍時。左承旨李亨逵。右承旨鄭民始。左副承旨徐逈修。同副承旨申應顯。記事官鄭東浚。記事官徐龍輔金勉柱。以次陪從。上具衰服。詣孝明殿。親行晝茶禮。儀注上同上還詣幕次。上命書傳敎曰。左承旨馳詣宗廟永禧殿。左副承旨馳詣延福殿景慕宮儲慶宮。右承旨馳詣毓祥宮懿昭廟。同副承旨馳詣元陵永祐園奉審。祭物看審。進排官諸執事摘奸以來。民始曰。通禮及贊儀。不卽待令。事極駭然。竝從重推考。何如。上曰。依爲之。出擧條上還內。承史以次退出。
정조 1년
丁酉十一月二十一日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。明日孝明殿親祭後。當展拜徽寧殿。以此分付禮房。國榮曰。百官行禮。依例爲之乎。上曰。依例爲之事。亦爲分付。命讀諸道啓本。國榮讀奏。上曰。元陵奉審承旨。今日可能入來乎。國榮曰。門限前足可復命矣。命退去。諸臣以次出。
정조 1년
丁酉十一月二十一日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命書傳敎曰。至日在明。天道來復。囹圄滯囚。不可踰日而放。況無關係死罪者乎。鄭益儉今日內議處。仍爲照律。兪益鉉令次堂議處。仍爲照律。具明謙事雖駭妄。飭已施矣。分揀放送。其餘輕囚。可以議處者。卽爲議處照律。不甚關係者。一竝放送。皆以草記擧行事。卽爲分付。命讀慶尙道放未放禁府回啓。國榮讀奏。命書六罪人放送判付。上曰。今當陽復之時。如非惡逆死罪。則其在順時令之道。不可無疏釋之政矣。國榮曰。聖敎誠然矣。此輩罪犯。雖是不輕。直不過無知妄作之致。與親犯惡逆。似有異焉。方當一陽初生。天道大變之時。施此曠蕩之典。可以見體天順時之意也。上曰。注書持此回啓及傳敎出去。卽爲開坐議處事。分付禁府。賤臣承命分付後還入。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐。右副承旨李秉模坐直。同副承旨申應顯坐直。注書柳孟養藥院直鄭東浚仕直。事變假注書朴長卨仕。
정조 1년
大殿王大妃殿惠慶宮中宮殿。政院玉堂冬至單子問安。答曰。知道。
정조 1년
申應顯啓曰。執義洪彦喆。持平兪岳柱。獻納呂善亨。引避退待。已至經宿。事甚未安。除在外受由外。未肅拜呈告人員。倂卽牌招。以爲處置之地。何如。傳曰。允。
정조 1년
以大司諫柳戇。正言柳誼李殷模。持平洪文泳牌不進罷職傳旨。傳于申應顯曰。只推。
정조 1년
傳于申應顯曰。騎馬三匹立之。
정조 1년
申應顯啓曰。卽伏見濟州牧使黃最彦罪人放未放啓本。旣無徒年。則以無乎狀聞可也。而以島配罪人開錄者。事甚未安。推考警責。何如。傳曰。允。
정조 1년
申應顯。以義禁府言啓曰。時囚罪人鄭益儉。更招公事及李廸輔議處公事。未及判下。何以爲之事。草記批旨內。鄭益儉贓汚旣不滿四十貫。雖命議處。不過定配。以此卽爲照律放送後草記。李廸輔。以私罪決放事。命下矣。鄭益儉段。還穀事體。何等嚴重。而四百九十五石。渠雖諉之於營穀。及年例勅庫耗條發賣。而早秋捧糴及四千石擅自加分。九十八石私自發賣等罪狀。旣已遲晩。其所不法。萬萬痛駭罪。取考律文。則大明律制書有違條。有曰凡奉制書。有所施行。而違者杖一百。續大典倉庫條。有曰還上折半留庫中。加分不及半者。勿論石數。竝奪告身。大明律那移出納條。有曰各衙門錢糧等物。若監臨主守。那移出納者。竝計贓準守自盜論罪。止杖一百流三千里。名例有曰二罪以上俱發。以重者論。大典推斷條。有曰犯私罪杖一百決杖。告身盡行追奪。先朝受敎內。王府決杖者。代以金贖矣。鄭益儉從重論杖。一百收贖。告身盡行進奪。慶尙道三嘉縣流三千里定配。而依例發遣府羅將。押送配所。李廸輔段。筵席事體。至嚴且重。則擧措旣多駭妄。俯詢履歷。亦不仰對。實欠敬謹之儀。極涉可駭罪。取考律文。則大明律名例。有曰若蔽匿過名者杖一百。大典推斷條。有曰犯私罪杖一百決杖。告身盡行追奪。先朝受敎內。王府決杖者。代以金贖矣。李迪輔杖一百收贖。告身盡行追奪放送之意。敢啓。傳曰。知道。
정조 1년
丁酉十一月二十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。去夜冒寒行禮。侵曉還內。勞動之餘。聖體。若何。上曰。一樣矣。命讀禁府議處草記。國榮讀奏。上曰。曆書都庫之後。件數有限。鄕曲閭里之間。似不得廣布矣。國榮曰。都庫之前。印出之數無定限。故無家不有。無人不見矣。一自都庫以後。酌定件數。不得廣印。故其價又增。閭里之難以得見。勢所固然矣。上曰。然矣。以此之故。至有李㖯潛印之擧。自官賣買。已非美事。定其件數。亦甚隘塞。以此以彼。亟罷都庫之名然後。可去其弊。而事面亦正矣。國榮曰。聖敎誠然矣。命退去。諸臣以次出。
정조 1년
丁酉十一月二十二日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。冬節過半。而日氣甚暖。此可悶矣。國榮曰。當暑而熱。當寒而寒。卽時序之常。而近年以來。時氣乖常。夏時凄風。有若霜秋。隆冬暖照。殆如陽春。此雖由於理燮之不得其宜。而亦係人君體天順時之政。此殿下所以惕然而當省者也。方今一陽初生。萬物始萌。政宜丕暢新化。益勵爲治。一政一令。無或少忽。一言一動。無或放過。以修自强之工。以盡體天之道。則時氣不期調而自調。陰陽不期順。而自順惟願益加勉勵焉。上曰。所陳切實。可不留念。命讀公事。國榮讀奏。上曰。吏判覲行。何日出去耶。國榮曰。數日間將辭陛云矣。命退去。諸臣以次出。
정조 1년
丁酉十一月二十二日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。注書出去。入直宣傳官二人召入。賤臣承命而出。與宣傳官吳毅當金爔進前。上曰。宣傳官二人。分往各司。摘奸入直以來。宣傳官承命先退。上曰。各司摘奸時。典醫監司譯院惠民署訓鍊院。每每闕直。該司提調堂上。不爲察飭而然乎。國榮曰。堂上豈不察飭。而此皆閑司漫職。故不畏生事。互相推諉。有時空省記云矣。上曰。此外各司。或有假官代入之弊。誠爲寒心。時時摘奸。則可爲警飭之道矣。國榮曰。然矣。上曰。近來臺諫。無行公人。何故而然也。國榮曰。或有撕捱者。或有情勢者。姑不行公云矣。命讀平安黃海道等狀啓。國榮讀奏。命退去。諸臣以次出。
정조 1년
丁酉十一月二十二日四更一點。上詣孝明殿。冬至親祭入侍時。都承旨洪國榮。左承旨李亨逵。右承旨鄭民始。左副承旨徐逈修。右副承旨李秉模。同副承旨申應顯。記事官柳孟養鄭東浚。記事官徐龍輔金勉柱。以次陪從。上具布裹翼善冠布圓領袍。乘輿出協陽門。上曰。侍衛軍兵毛具。出駕前下敎由建陽門入明政門。降輿入幕次。改具衰服。詣孝明殿就板位。贊禮禮曹判書李景祜。啓請俯伏哭。上俯伏哭。贊禮啓請止哭興四拜。上止哭興四拜。贊禮啓請盥洗位。上詣盥洗位西向立。應顯承水。秉模沃水。民始進巾。亨逵受巾。贊禮啓請詣樽所。上詣樽所北向立。民始酌酒。亨逵受酒。贊禮啓請詣靈座前。上詣靈座前俯伏。應顯捧爐。秉模捧香。上三上香。秉模進爵。應顯奠酌。上俯伏興小退跪。大祝副修撰南鶴聞讀祝訖。贊禮啓請降復位。上降復位。亞獻終獻。如初獻禮。贊禮啓請俯伏哭。上俯伏哭。贊禮啓請興四拜。上興四拜。贊禮啓請詣坎位。上詣坎位北向立。大祝奉祝置坎上。以火燒之。贊禮啓請禮畢。上還詣幕次。改具布裹翼善冠布圓領袍。乘輿出明政門。詣徽寧殿就板位。行四拜禮。仍詣殿內奉審訖。上曰。當詣璿源殿。自內展拜。侍衛向仁政門排立事。分付。上乘輿由建陽門入仁政門。詣萬安門外降輿。詣璿源殿展拜訖。上還。詣萬安門外。乘輿出仁政門。上曰。宣仁門留門。百官出去後下鑰。金虎門留門。二品以上問安後。使之出去事。分付。由進善門入協陽門內。降輿還內。諸臣以次退出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨徐逈修坐。右副承旨李秉模坐。同副承旨申應顯坐直。注書柳孟養藥院直鄭東浚仕直。事變假注書朴長卨仕。
정조 1년
申應顯。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 1년
申應顯啓曰。合辭方張之時。兩司無詣臺之員。執義洪彦喆。獻納呂善亨。持平兪岳柱。引避退待。已至多日。尙未處置。事甚未安。除在外受由外。未肅拜呈告人員。倂卽牌招。何如。傳曰。允。
정조 1년
洪國榮啓曰。今日左承旨李亨逵。右承旨鄭民始。不爲仕進。卽爲牌招。何如。傳曰。允。
정조 1년
以持平洪文泳。正言柳誼李殷模牌不進罷職傳旨。傳于申應顯曰。只推。
정조 1년
傳于李亨逵曰。捕廳與尋常巡邏營門有異。而昨夜摘奸時。各軍門則執頉。所謂捕校。或不知軍號。或無端犯夜。此輩若此。京內竊發之患。不可不嚴飭。令訓將分輕重決棍後草記。
정조 1년
傳于申應顯曰。武藝別監吳漢柱。兩次所爲。萬萬無據。不可不嚴懲。而旣有別監二字。則不可付諸巡邏營。令訓將決棍査實事。分付。
정조 1년
申應顯啓曰。明日三覆。兩司當爲進參。除在外引避退待疏批未下外。未肅拜呈告人員。竝待開門牌招。何如。傳曰。允。
정조 1년
傳于申應顯曰。明日三覆。兩司不可不備。今日違牌臺諫。一倂改差。政事明日爲之。待下批。牌招察任。
정조 1년
又傳于曰。飭已行。前承旨吳載紹敍用。
정조 1년
又傳于曰。三覆處所。以熙政堂爲之。
정조 1년
又傳于曰。觀此全羅監司狀啓邊情去來。何等緊重。而如是稽忽。務長縣監申昕罷職。
정조 1년
申應顯。以備邊司言啓曰。珍島靈光兩處漂人不日當上來矣。入京後。接置于南別宮。別定禁軍一人兩捕廳軍官各一人。領率衙軍捕軍。各別防守。供饋等節。着實擧行。從前漂人之入京後。所着衣服。每有更爲造給之事。令各該司。考例擧行。本司郞廳一員。解事各差備譯官。亦爲定送。依例更爲問情。姑留數三日後。令齎咨官領送而定差員。次次領往事。分付各該道臣。亦令義州府。預先馳通于鳳城將處。以爲渡江後護送地。何如。傳曰。允。
정조 1년
丁酉十一月二十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。左右承旨。何不仕進乎。國榮曰。以病不爲仕進云矣。國榮曰。聞戶判言。則今年年分災結。比昨年顯減云。非但民情之稍安。國家經用。不至甚縮。實爲多幸。上曰。以諸道農形狀啓觀之。今年年事。大抵比昨年頗優。民生似無顚連之患。而歲後則間多設賑處。是可悶也。上曰。今年綿農何如云耶。國榮曰。綿農雖未豐登。而僅僅免凶云矣。上曰。然則價布捧納。似無慮矣。國榮曰。似不至代錢之境矣。上曰。還上代穀之請。其在恤民之道。不可不許施。而以麤代精。以目今艱辛。雖或少勝。而秋作本色之際。其徵納之難。必又甚於此時。是可慮也。國榮曰。聖敎誠然矣。而無識愚氓。不思秋納之艱辛。難於目下之迫隘。有此呼訴。而至爲狀請而然也。上曰。然矣。命退去。諸臣以次出。
정조 1년
丁酉十一月二十三日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。近來夜禁。極甚解弛。無標閑漫之人。橫行於街上。至被捉於別巡邏。捕校又不知軍號。無端犯夜云。各營大將。不爲申飭而然乎。何如是稽忽也。國榮曰。各營之前後申飭。非止一再。而令久。則未免懈弛。每有此等之弊。誠可爲悶矣。上曰。門禁近日。則何如云耶。國榮曰。門禁。則一自宿衛所以後。比前頗嚴。故無標之人。不敢入闕云矣。命讀諸道狀啓。國榮讀奏。命退去。諸臣以次出。
정조 1년
丁酉十一月二十三日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。明日卽三覆。而諸囚斷死之日也。或慮有冤枉者。詳閱文案。則李㖯事。頃與卿已有酬酢。足可有溥生之道。至於李彝永事。非但其人之本是狂易。仲連雖是雇婢。旣服使八年。則與他人有異。論以律文。宜有可生之路矣。國榮曰。聖敎誠然矣。刺殺之人。雖是他人。狂易之人。有勿用法之典。臣意則似有溥生之道。而獄官法官所見。未可知矣。上曰。朴重根事。旣待啓覆。則已有溥生之意。卿意。何如。國榮曰。殿下雖以好生之德。拖至啓覆。而此則所犯莫重。恐難饒貸矣。上曰。申昕不知邊情去來之緊且重焉。漂人到泊之後。不卽馳報。至於問情之遲滯。極爲駭然。迎送之弊。雖不可不顧。邊情之稽忽。亦關後弊。故不得已處分矣。國榮曰。莫重邊情。若是稽忽。懲後之道。豈可無罪乎。命退去。諸臣以次出。
정조 1년
傳于申應顯曰。避嫌臺諫。勢難行公。遞差。今日政差出。獻納前望單子入之。
정조 1년
獻納前望單子。以朴祐源落點。
정조 1년
李秉模啓曰。引避臺諫遞差代。待下批一體牌招。何如。傳曰。允。
정조 1년
李亨逵。以兵批言啓曰。因大臣陳達。禮曹判書李景祜。不宜以有勳號。而減樞銜。依前施行事。命下矣。綾恩君具允明資級。亦是輔國。當爲一體知中樞下批。而知中樞六窠。輔國判書安允行沈星鎭李景祜李廷喆蔡濟恭。正卿京畿監司權噵。今方見帶。依例加設知中樞。下批之意。敢啓。傳曰。知道。
정조 1년
有政。吏批。判書金鍾秀進。參判李在簡進。參議李義翊進。右承旨鄭民始進。以李徽之爲大司憲。李亨元爲司諫。徐郁修爲正言。朴聖泰爲持平。鄭昌聖爲禮曹參判。吳載紹爲禮曹參議。徐浩修爲大司成。申韺爲軍資判官。尹尙東爲茂長縣監。尹衡喆爲淸河縣監。金熤爲同義禁。柳誼爲京畿都事。李重馥爲執義。洪樂恒爲持平。中官梁大誼。通訓今加通政加資事。承傳。
정조 1년
兵批。行判書鄭弘淳進。參判嚴璹病。參議任希簡入直進。參知李敬養病。右副承旨李秉模進。以李聖師爲內禁將。李廷壽爲副摠管。韓尙裕爲忠壯將。花陽君榷爲副摠管。金鼎起爲防踏僉使。崔晟鄭汝益爲五衛將。具埱爲訓鍊副正。申應周爲都摠都事。知事單具允明。副司直趙時俊李普行吳載紹金翊休洪文永。副司果柳誼李殷模。赴嶺別將單韓吾位。
정조 1년
傳于李秉模曰。新除臺諫。先入侍後謝恩。
정조 1년
備邊司薦望。以張志恒爲訓鍊大將。具善復爲御營大將。
정조 1년
李亨逵啓曰。新除授御營大將具善復。時無職名。令該曹口傳付軍職。仍卽牌招。傳授命招。何如。傳曰。允。
정조 1년
兵曹口傳政事。副司直張志恒。
정조 1년
兵曹口傳政事。知中樞府事單具善復。
정조 1년
申應顯。以訓鍊都監言啓曰。本局從事官四員內。一員未差。鄭志儉。以吏曹佐郞。本曹入直。徐琢修。以軍兵放料。出去別營。李義模。以闕直執頉。方在待罪中。故本局省記。無路推移。依例把摠代直之意。敢啓。傳曰。知道。
정조 1년
李亨逵。以御營廳言啓曰。依傳敎。南億福決模十五度之意。敢啓。傳曰。知道。
정조 1년
申應顯。以刑曹言啓曰。京囚啓覆罪人奴金伊依律事。判下矣。卽當擧行。而大明律死囚覆奏待報條云。死囚已覆奏應決者。聽三日乃行刑。續大典推斷條云。啓覆罪人。必待季冬行刑。罪人奴金伊。依法文。三日後。趁季冬待無故日擧行。外囚依律罪人李再得元明三全克燁婢采鳳等。待季冬立春前行刑之意。發關分付于各該道臣。何如。傳曰。允。
정조 1년
副校理沈有鎭。副修撰林蓍喆等疏曰。伏以臣等。卽伏見大司諫柳戇疏本。則以啓覆時秋判處分之際。三司之無所可否。論斥備至。臣等誠不勝瞿然悚恧之至。夫大辟議讞。何等嚴重。而該曹文案。誠極疎漏。執法之地。固當有所論列。而聖鑑無微不燭。處分旣已嚴正。則臣等不容開喙於其間。故畢竟含默而退者。不過如斯已矣。今此諫疏中一二句語。遣辭深緊。有若臣等之故欲規避。有意含默者然。若以臣等之未及駁正於處分之前。謂之生疎。則實所甘心。而似此聲罪。無或近於情外乎。臣等於是乎惶愧悚蹙。益覺措躬之無地。玆敢相率陳籲。仰暴危懇。伏乞聖慈。亟降威罰。鐫削臣等之職。以謝臺言。以靖私義。千萬幸甚。答曰。省疏具悉。爾等勿辭察職。
정조 1년
校理李謙彬疏曰。伏以臣。庸愚鈍劣。素蔑學識。經筵論思之責。何嘗近似於臣。而怵分畏義。隨除輒膺。若固有之。內自循省。惶愧無地。仍伏念臣母。素抱風痿之疾。兼以痰眩之症。雖年期未衰之前。長在床褥。轉側須人。而近年以來。氣血已耗。疾𧏮沈痼。調護失宜。則頃刻氣昏。頓無省覺。左右救護。雜以丸劑。或半日焉。或一夜焉。始乃回甦。而氣息淹淹。如在霧中。回甦未幾。又復昏窒。臣心焦迫。固不暇言。而見者莫不危遑矣。又値化日寒暖不調。重添毒感。飮啖專却。舊症新𧏮。一倍危劇。一日之內。昏窒者不啻數次矣。臣方煎泣扶將。雜試醫藥。而少無動靜。以此情理。萬無離捨供職之望。玆敢疾聲呼籲於孝理之下。伏乞聖慈。俯垂鑑諒。亟遞臣職。俾便救護。千萬幸甚。答曰。省疏具悉。爾其勿辭。救護母病。
정조 1년
江原監司金履素疏曰。伏以。向者凶逆。實書契以來。所未有之變也。危機迫在呼吸。宗社凜如一髮。至今追思。心骨俱寒。何幸皇天默佑。罪人斯得。誅討旣訖。慶赦載頒。歡欣頌忭。中外惟均。臣以此時。職忝外藩。迹阻庭班。惟有瞻望宸極。攢手馳情而已。仍竊伏念臣。才疎識淺。猥膺重寄。一期于玆。百事憒憒。瘡疣畢露。罪戾層積。此誠聖鑑之所俯燭。同朝之所共知。而重以昨年飢饉之餘。又値今秋水潦之災。人命之渰死。田疇之沈破。驚心慘目。殆未前有。以臣巡路所經。而益知其被災之孔酷。懷保之尤難也。乃者聖上。渙發德音。哀痛惻怛。別遣御史。細詢疾苦。一路生靈。垂髫戴白。仰聆宣諭。莫不感泣。不啻山東之扶杖於斯時也。所以承宣撫摩。上體廈氈如傷之聖念。下慰蔀屋待哺之民情者。其責專在於按道之臣。雖使前輩抱才猷者當之。猶恐不足以濟事。況如臣者。旣乏轉運通變之術。其於救焚拯溺之方。茫然不知其所以爲計。如是而又不早自乞免。虛縻重務。終底於僨誤。則臣身狼狽。固不足恤。奈聖意之難副。民事之至重。何哉。且臣於漂倭護送之節。益著生疎之失。至煩問備之命。噫。此是循例擧行之事。而猶且矇然。自速重戾。則他尙何說。縱荷聖度之包容。益覺私心之惶愧。玆敢不避僭猥。畢控危懇。伏乞聖明。察臣不稱之實。亟賜遞改。回授可堪之人。以重藩寄。以安微分。公私不勝幸甚。答曰。省疏具悉。卿其勿辭欽哉。
정조 1년
丁酉十一月二十四日。兼春秋朴行淳。刑曹啓目。罪人奴重根。三覆施行。啓。傳曰。專出於無知常漢之事兺不喩。當初待啓覆者。不無意焉。減死嚴刑三次定配爲良如敎。
정조 1년
刑曹啓目。罪人李再得罪狀。三覆施行。啓。傳曰。依允。金召史段便是造謀兺除良。全再彭爲六寸之間。則設施慘毒之計於六寸之子者。萬萬凶惡。而招示新塜之說。昭載獄案。所謂金召史。眞是殺無赦是乎矣。以一事殺元犯兩人。揆以法律。旣無所據。雖不得同律是乃。令本道除尋常各別嚴刑照律之意。自本曹知委該道爲良如敎。
정조 1년
刑曹啓目。罪人李㖯伊罪狀。三覆施行。啓。傳曰。文案已具。一律難貸是乃。予則曰。曆書旣設都庫。創此無前之法是隱。則本監典僕之逋欠。作此擧者。出於死中求生之計兺不喩。此是都庫後首犯。則便是令前。此後段雖隨現捉。隨用法是乎矣。此則不無參酌之道是旀。況旀獄案有疑晦處同謀之全致學旣是刻手。而㖯伊又於本曹推問之時。以致學之僞造印信樣納招。則推以事情。不爲無據。然致學徑先物故。今無憑問之道。此又足爲傳生之一端。減死嚴刑定配爲良如敎。
정조 1년
刑曹啓罪人李彝永。三覆施行。啓。傳曰。聞其所爲。與常性之人有異兺除良。且仲連與他人有間是隱。則以失性之事。及於仰役之人者。亦與常性之人。殺不干之人。宜有分別。減死嚴刑三次。絶島定配爲良如敎。
정조 1년
刑曹啓罪人奴金伊。三覆施行。啓。傳曰。依允。
정조 1년
丁酉十一月二十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。政官入來開政乎。國榮曰。今方開政矣。上曰。臺諫備員然後。當殿座。吏曹政望。注書出去催促。賤臣承命催促。上曰。元戎之任。不可久曠。前大將。今日將收敍復授矣。國榮曰。將兵之官。實難久曠矣。上曰。注書催促政望持入。賤臣承命而出。持望筒進前。命讀政望。國榮讀奏。上落點。上曰。此望筒出給。臺諫牌卽爲出送。牌去來催促。賤臣承命。分付。上曰。前二刻入之。承史侍衛詣閤。命退去。諸臣以次出。
정조 1년
丁酉十一月二十四日申時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。今日當死者三人。特傳生道。殿下好生之德意。孰不欽仰。而執法之官。無一言爭執者。大僚慨然之斥。似或無怪矣。上曰。臺臣則倉卒入侍。不知獄案之顚末。故似未及言。而大臣所奏。則果好矣。命讀御營廳刑曹草記。國榮讀奏。命書副校理沈有鎭疏批。命書校理李謙彬疏批訖。命退去。諸臣以次出。
정조 1년
丁酉十一月二十四日酉時。上御誠正閣。都承旨入侍時。都承旨洪國榮。記事官柳孟養徐龍輔金勉柱。以次進伏訖。上曰。近來爲臺諫者。如有遠族之在啓辭中。則必也爲引避之資。遂成近例。良可怪矣。國榮曰。其在敦宗之義。不欲參啓。不是異事。而究其所引之辭。則果是法外之事矣。上曰。然矣。命讀江原監司金履素疏。國榮讀奏。命書批答。上曰。上番軍之爲弊。多矣。國榮曰。然矣。非但渠輩齎糧往來之爲難。軍門接濟所費。亦不些矣。上曰。冬春上來之人。猶是閑歇之時。而至於夏秋方農之節。投鉏登道。未免失農。殊非使民以時之義。國榮曰。一自兩營設立之後。已有鄕軍上番之規。雖有其弊。不可猝然變通者矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始病。左副承旨徐逈修病。右副承旨李秉模坐直。同副承旨申應顯坐直。注書柳孟養藥院直鄭東浚仕直。事變假注書朴長卨仕。
정조 1년
傳于申應顯曰。罪人禶之處分。豈是得已。其在罄甸之義。使之無憾。可也。今聞葬月已過。尙未入地。傷痛之懷。曷可言諭。負犯關係於宗社。不可以私情。依例備禮。卽日擇日安葬。以示不忍之心事。內需司官員。發牌分付。
정조 1년
又傳于曰。外各司夜摘奸時。校書校理金弘運。下都監從事官李義模。惠民署參奉曺翰壽。耆老所守直官趙慶遠。南部假官方泰綏闕直。所當依例捧傳旨。今番參酌汰去。
정조 1년
李亨逵。以都摠府言啓曰。副摠管徐有慶。以刑曹參判。本曹坐起晝仕出去。而逐日赴坐。煩稟未安。入番間。除草記往來之意。敢啓。傳曰。知道。
정조 1년
又以兵曹言啓曰。前知事具善復。口傳付軍職事。命下矣。資級係是輔國。當爲知中樞下批。而知中樞六窠。輔國判書安允行沈星鎭李景祜李廷喆蔡濟恭。正卿京畿監司權噵。今方見帶。依例加設知中樞下批之意。敢啓。傳曰。知道。
정조 1년
申應顯。以弘文館言啓曰。本館上番。無他推移之員。不得已以下番姑陞入直之意。敢啓。傳曰。知道。
정조 1년
又以弘文館言啓曰。本館上番。姑陞入直。事甚未安。副校理沈有鎭。副修撰林蓍喆。疏批已下。副校理沈有鎭。牌招入直。副修撰林蓍喆。一體牌招察任。何如。傳曰。允。
정조 1년
又以備邊司言啓曰。今日珍島靈光漂海人入來後。使本司郞廳及譯官問情。則與領來譯官洪命福問情時問答。別無異同。故正書入啓。而今此漂人。寒程遠來。姑留一兩日。卽爲發送。何如。傳曰。允。
정조 1년
院議啓曰。伏以臣等。卽伏承傳敎下者。有逆禶以三品禮安葬事。分付於內需司之命矣。噫嘻。是何擧也。今玆特殺。雖出於我殿下不忍之聖心。而至於三品禮葬。係是朝家隱卒之典。安有人臣以逆誅。而受隱典者哉。殿下若以至情。愍其久不入地。特命內司。顧助葬具。則臣等亦豈敢不奉承。而顧此三品禮之敎。萬無奉行之道。蓋旣葬之以禮。則一品三品等是禮也。殿下何不念及於此耶。伏願亟加三思。特寢逆禶葬以三品之命焉。臣等職忝出納之地。不敢終默。謹此繳還。無任兢惶之至。答曰。喉院之以三品禮三字爭難。亦無怪矣。此三字抹去。原傳敎。卽爲頒布擧行。
정조 1년
修撰李儒慶安聖彬等疏曰。伏以臣等。卽伏聞昨日啓覆諸臺入侍傳啓之際。前啓中四罪人名字落漏云。登筵奏對。何等嚴重。而不善照檢。致此疎忽之擧。昏謬顚錯。已無可言。抑又有慨然者。昨日三囚酌處之命。雖出於我聖上好生之德意。而蓋其禁庭之拔劍。殺人之當死。曆書之僞印。俱是士師受中協日之辟。則按法之地。宜有爭執之論。而默無一言。伈伈而退。臺閣入參之意。果安在哉。前後之失。旣重且大。臣等謂伊時諸臺。竝施譴罷之典。斷不可已也。答曰。省疏具悉。所請依施。
정조 1년
丁酉十一月二十五日。兼春秋朴行淳。刑曹啓目。定配罪人放未放秩。竝依啓聞施行。稟秩金致一。仍秩金就澄等竝放送。放秩中裵廷漢等。所坐不輕。仍配之意。分付道臣。何如。啓。傳曰。依回啓施行爲乎矣。裵廷漢金斗三李世大等三人段。旣是徒年。罪亦不至難赦。放送爲旀。婢二月河己立禹旕三金鎭衡金太億田得獜奴俊伊僧龍眞黃湜朴厚明羅春國朴召史等十二人段。罪或有可恕是旀。李江床崔尙明等二人段。罪雖不輕。編配至於屢十年之久。竝只特爲放送爲良如敎。
정조 1년
刑曹啓目。定配罪人仍秩。依啓聞施行之意。分付道臣。何如。啓。傳曰。洪洛溟韓範最奴山東。或屢徑赦典。或罪有可恕。竝放送爲良如敎。
정조 1년
刑曹啓目。定配罪人放秩仍秩。竝依啓聞施行。其餘罪人。竝仍配之意。分付道臣。何如。啓。傳曰。依回啓施行爲乎矣。梁啓益段。罪犯雖云不輕。亦豈無參酌之道是旀。金重垕段。罪係科場是乎矣。不過居間一節是旀。梁宜昌段。當初處分。出於懲勵之意是旀。崔宗楫朴喜得。奴金巖回金元哲等段。不無惟輕之道。一竝特爲放送爲良如敎。
정조 1년
刑曹啓目。本曹所管定配罪人金德信等放送。李弼薰等仍配之意。分付道臣。何如。啓。傳曰。依回啓施行爲乎矣。李弼薰段。不過鄭彦衡之冊客。與彦衡宜無異同是旀。海同等十一人段。旣係徒年。罪又不至難赦是旀。劉春三有發星梅金世云東榮金致一李煥龍董寅協南得壽奇奉洪千才金再希金召史尹萬弘申召史安允周柳守乭伊鄭震太李光奎李春才盧德豪楊斗更崔興福沈古齊孟萬秋鄭明希崔守光沈公佑鄭日三徐禾草里高化得洪喜舟金乭萬申石才李好景金順才金升辰等三十七人段。或有同律而見放於他道者。或有多年而未宥於疏釋者。又或有罪犯不至甚重者。竝只特爲放送爲良如敎。
정조 1년
刑曹啓目。本曹所管定配罪人朴得福等仍配。柳範等竝放送之意。分付道臣。何如。啓。傳曰。依回啓施行爲乎矣。鄭志賢段。律名雖輕。素是厚賊親傔。仍配爲旀。朴東先段。同罪者旣已特放是旀。趙世福朴江伊。奴同伊李甲命吳楚三裵弘彦林世寬陳召史尹守雄朴文化鄭敬寶朴道仁金喜辰。婢世春柳三孫李福漢僧大仁李行徽金樂道林就遠高大天金得成金始西李湸李鳴鳳等二十五人段。或罪不輕而編配多年者。或律則重而情有可恕者。竝特爲放送爲良如殺。
정조 1년
丁酉十一月二十五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀平安江原公忠京畿道放未放刑曹回啓。國榮次第讀奏。命書判付。上曰。漂海人。今日入來云。凡諸供饋。各別申飭。禁雜人等事。亦嚴飭事。令本院招備邊司書吏。分付。賤臣承命而出。分付。命退去。諸臣以次出。
정조 1년
丁酉十一月二十五日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。禶尙不入葬云。故聞其矜惻。以顧助禮葬事。傳敎矣。終不免政院之繳還。莫伸予情。尤切慘然。國榮曰。啓辭已言之。而若自內司顧助葬具。則臣等豈敢不奉承。而禮葬之敎。誠不勝愕然矣。及奉三品禮抹去之敎。益欽殿下轉環之量矣。上曰。予之情事。豈他人之可比。渠之所犯。關係宗社。不可以私恩屈公法。故當初處分。出於不得已。而今此安葬之敎。以示不忍之心。而使之無憾於罄甸之義也。在下之爭執。亦毋或怪矣。然予之傷痛之情。終不得伸焉。復何言諭。國榮曰。聖心安得不然。而渠旣以逆伏法。則豈可論以禮葬乎。臣意則初下敎。殊涉過矣。上曰。卿言是矣。命讀黃海道放未放刑曹回啓。國榮讀奏。命書判付訖。命退去。諸臣以次出。
정조 1년
丁酉十一月二十五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。漂胡今方入京。而何時當發送乎。國榮曰。當留一兩日後發送矣。上曰。入送之際。沿路爲弊。似不少矣。國榮曰。然矣。命讀全羅慶尙道放未放刑曹回啓。國榮讀奏。命書判付。命書傳敎曰。多臺有窠。政官明日牌招開政。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨任希簡坐。左副承旨李鎭衡坐直。右副承旨李秉模坐直。同副承旨申應顯坐。注書柳孟養藥院直鄭東浚仕直。事變假注書朴長卨仕。
정조 1년
李亨逵。以都摠府言啓曰。今日入直內三廳。武兼禁軍及軍兵等。當爲中日習射。而漂人在京。限回還間。姑停之意。敢啓。傳曰。知道。
정조 1년
李秉模。以吏批言啓曰。玉堂多窠。今當差出。而曾經之人。多在違牌坐罷中。無以推移備擬。合有變通之道。何以爲之。敢啓。傳曰。敍用。
정조 1년
有政。吏批。判書金鍾秀受由在外。參判李在簡進。參議李義翊進。右副承旨秉模進。啓曰。臺諫及玉堂闕員。今當差出。而擬望之人乏少。外任竝擬。何如。傳曰。允。以李宗榮爲執義。奇彦鼎爲司諫。洪秉聖宋銓爲持平。李昌漢爲獻納。朴祐源爲校理。嚴思晩沈有鎭爲副校理。金孝大爲知敦寧。李衍祥爲右尹。金鍾秀爲兼同成均。金華鎭爲兼同春秋。鄭民始爲副提學。朴師訥爲戶曹參議。徐有防爲兵曹參議。金翊休爲兵曹正郞。韓晩裕爲兵曹佐郞。洪彦喆爲掌樂正。趙廷鉉爲監察。李宅源爲宗廟令。南鶴聞爲中學敎授。趙重晦爲造紙提調。張志恒爲軍器提調。盧廷良爲厚陵別檢。耆老所守直官單卜台衡。
정조 1년
兵批。行判書鄭弘淳病。參判嚴璹病。參議任希簡入直進。參知李敬養病。右副承旨李秉模進。副護軍洪彦喆。副司直兪岳柱洪周萬呂善亨。
정조 1년
以副校理沈有鎭牌不進罷職傳旨。傳于李秉模曰。只推。
정조 1년
李秉模。以弘文館言啓曰。新除授副校理嚴思晩。時在全羅道務安縣任所。經筵入番事緊。請斯速乘馹上來事。下諭。傳曰。依啓。
정조 1년
承旨前望單子。以任希簡李鎭衡落點。
정조 1년
傳于李秉模曰。副提調持加減交濟湯入侍。
정조 1년
李秉模啓曰。明日朝講。兩司當爲進參。除在外疏批及傳旨未下外。大司憲李徽之。獻納李昌漢。竝待開門牌招。何如。傳曰。允。
정조 1년
李亨逵。以備邊司言啓曰。珍島漂人七名中。王榮來自在路中。有痰喘之病。昨夜以後。猝然添劇。多般救療。少無減勢。今日未時。終至物故。其所治送之道。不容少緩。令該曹考例惕意擧行。明日漂人發送時。同爲出送事。分付。何如。傳曰。允。
정조 1년
又以備邊司言啓曰。珍島靈光兩處漂海人。依其願。明日發送之意。敢啓。傳曰。知道。
정조 1년
李秉模。以內醫院官員。以都提調提調副提調意啓曰。年例各殿進上臘藥所入。牛黃七十八部四分。麝香一百五十六部二分及丙申新定式加進上所入牛黃二十二部三分。麝香二十六部三分。合牛黃一百部七分。合麝香一百八十二部五分。竝令戶曹宣惠廳。進排。何如。傳曰。允。
정조 1년
黃海監司徐有寧狀啓。本道居水軍金有土里等渰死事。傳于李秉模曰。令本道恤典擧行。
정조 1년
李亨逵。以備邊司言啓曰。卽見全羅監司鄭元始狀啓謄報。則以爲。異國人二十九名。漂到於茂長縣上伏龍面九市浦前洋。而考其票文。見其書答。則俱是直隷省天津府天津縣商船之漂流者。渠輩書示中。所乘大船。逢風打破。故以汲水小船騎來。而願從旱路還歸云。小船區處事。待譯學問情。更爲登聞爲辭矣。彼人所乘大船。旣已破碎。依其願從旱路還送。而小船價。則更待譯學問情後。折價以給。所着衣袴等物。依例精造以給。朝夕供饋。沿路刷馬。各別申飭擧行。以示朝家優恤之德意。令各道道帥臣。定差員次次護送。禁雜人等節。依例擧行之意。一體分付。而至於彼人上京時。則以本道問情譯學。仍爲領來。自京城。別定譯官。同付於今番別咨官所到處。入送之意。自備局纔已發關。分付。而咨文則亦令槐院。預爲撰出。竝付於咨官之行。何如。傳曰。允。漂人之到泊。若是頻仍。地方官之接待。沿路之護送。必有怠忽之慮。以此意。自本司申明嚴飭該道及彼人所經諸道。使之十分惕意。以示朝家懷遠之意事。卽爲分付。
정조 1년
又以備邊司言啓曰。卽見全羅監司鄭元始。右水使閔惠洙狀啓謄報。則以爲。異國人三十一名。漂到於羅州牧大黑山靈山島前洋。而考其票文。見其問情。則俱是福建省漳州府龍溪縣商船之漂流者。彼人情願船什無一傷損。惟願水路速歸云矣。今此漂人船隻旣已完固。依其願捧手票後。直爲發送。而所着衣袴。依例精造以給。候風間糧米及越海糧。以沿邑儲置米。從厚題給。鹽醬魚藿紫油等物。亦爲優給。以示朝家矜恤之德意。留住間。禁雜人看護等節。道帥臣處。一體嚴飭。分付。待其還送狀聞之來。令槐院撰出咨文。別定禁軍。騎撥下送于灣府。使之傳給鳳城將處以爲轉送于北京之地。何如。傳曰。允。
정조 1년
李秉模。以義禁府言啓曰。大司諫柳戇上疏。慶尙道泗川縣屛裔罪人安寬濟。移配他道事。批下矣。安寬濟全羅道興陽縣移配。而依例發遣府羅將。押送配所。何如。傳曰。允。
정조 1년
大司諫柳戇疏曰。伏以。一陽初出。孝明殿精禋奄過。伏惟聖孝。撫時哀慕。益復罔極。仍念臣。以情勢。則堂疏臺評峻發。而無所逃罪。以病狀。則臂痰指眚奇痼。而轉難運動。屢蒙恩批之優奬。廾違天牌之儼臨。偃蹇逋慢。蠢然而不知動。欲進則廉隅不可懷也。欲止則忠憤自激。無以按住。與其含默而越視於國家之興亡。寧帶罪索言而受過中之譏。亦安忍隨俗占便。以負四百年休養之洪恩。伏願聖明。恕其狂僭瀆撓之罪。納其危明憂治之誠。則國家幸甚。臣民幸甚。今日懲討之請。不獨三司齊聲。卽擧國含生之倫。莫不同憤而沬血者也。踰時經歲。尙稽天誅。下以謄傳故紙。上又例批不允。王綱日頹。亂賊無忌。宗社不知稅駕之地而莫之恤也。臣竊意殿下。或以爲用事之巨魁。已伏王誅。城外之黜女。海島之孼臣。便同失藪之魍魎。有若無足深憂者。而或嘯於梁。或觸于躬。鬼之變化。不但藪而已。嗚呼。若淵之嘗試。奚啻爲逆麟之嘯梁。後翼之專攻。不但爲賊龜之觸躬。況蹔黜城外。薄竄海島。而舊藪前窟。猶繁轂下之陰燐。師道行刺。豈忘裵度之主謀。瑕甥蓄凶。將害晉文之伯業。雖緣百靈之呵護。幸免九廟之震驚。而思之及此。心骨俱寒。凶如此輩。逆如此輩。而終逭邦刑。則梁武之慈悲。符堅之涕泣。亦未必如此之太柔。以殿下天錫之勇智。不世之度量。反行此梁符之所不爲。髖髀之喩。薪火之憂。賈誼痛哭於文帝之初年。時人笑其忘七國之叛。宗社幾覆。傳曰小不忍亂大謀。朱子曰小仁者大仁之賊。今欲以干戚而解平城之圍。梁肉而療膏肓之疾。臣恐龍蛇。終不可化爲赤子。而相與竊笑於幽陰之中。徒令國威屑越。君綱斁敗。雖幸不至於暴亡。與亡相去。間不容髮矣。臣伏覩我大行大王。仁如堯舜。明竝日月。嗣服之初。只誅鏡虎。肆赦諸凶。宜其感戴悔服。變凶逆爲忠良。而梟心未化。獍惡愈熾。代申之亂。國幾底亡。而猶恢天地之度。益務山藪之量。惟殲新逆。不念舊惡。是以庚戌之變。乙亥之逆。頂踵相接。始以不殺之仁。終未免畢竟之多殺。此皆殿下聞而知之者。而亦旣有十行之誕誥矣。其所以處分凶逆者。不思懲前毖後之竟。徒事藏疾含垢之道。禍機潛滋於肘腋。而氣像雍容於太平。此臣所以繞壁推胸。心掉口燥。疾聲而不知止也。殿下若以爲凶賊輩。萬方危動於潛德時。而尙不得天不助逆。其奈予何。則尤有所大不然者。聖人惟爲我所當爲者。不責命於天。且凶賊輩之不得於曩時。猶有顧戀依違之意。不敢爲先發之計。今則籠中之鳥。几上之肉。死中求生。將無所不爲。而其可一信天命之助順。不念宗社之阽危耶。且逆龜唱凶觀柱先第。賊能聚謀樂任嚆矢。則龜猶囚海。而觀乃晏然。能已伏法。而任獨無恙。卽此一事。政章之紊易。已無餘地。愚氓蠢夫歐殺偸盜。何啻緦功之察。而公卿百職。殫精於啓覆之得失。而懈心於懲討之大義。臣每讀晉史之罪趙盾。未嘗不泚顙而痛心也。今殿下不過誅數三逆魁。而流一二同惡。使王章克擧。義理大明。然後脅從罔治。咸與維新。夫誰曰不可。而不論罪之輕重。而戚里則不誅。然則周公爲薄於兄弟。而漢成爲義主矣。奈之何屈法於外戚。曲恕於附麗。力拒一國之齊憤。低仰三尺之至嚴耶。樂任龜柱。雖於殿下。有戚畹之私恩。而列聖在天之靈。烏知任龜之親疎。而不憂我宗國之將傾耶。臣竊痛心焉。臣聞李國觀者。敢於相製試券。不作本題。謊說科弊。極爲無嚴。渠若有懷。當此駐輦受章之日。疏陳所見。豈有不得上徹之慮。而莫重御題。客語亂道。此等之類。若不嚴懲。履霜堅氷。鼎衍瑞五之變。安得保其必無耶。其在防微杜漸之義。不可不痛繩。亟令該曹嚴刑遠配。以懲日後焉。遠竄罪人安寬濟。以兼濟之兄。鷹犬厚謙。同惡相濟。罪雖止此。已難免邦刑。而元惡追律之後。結爲切姻。苟非不道將心。橫亘胸肚。無忌放恣。胡至此極。而特敎全釋。遽出群情之外。從古聖王。雖重不忍人之政。未聞曲恕凶黨。强咈輿憤。使懲討不嚴。醜類無所畏忌也。臣願亟收寬濟特放之命。以嚴王章。且臣向守萊府時。以屬邑習聞寬濟之在梁山也。依藉賊勢。貪虐窮民。遺臭至今。而臣之不能論列於前疏者。以其時在罪謫。無容更加也。今於論罪之章。亦不敢明知而不言。自歸於瞞上之科。若經一番行査。其所不法。萬口喧傳。欲掩不得。乞命道臣。嚴覈痛懲。兼彰癉惡之典焉。臣於前修撰李頤祥處分。尤有所不敢安者。頤祥之言。不過責備飭勵。以嚴懲討之義。臣方惶愧之不暇。而言者受罪。而臣獨冒據。實非義分之所敢出者。臣所臣事君以忠。使臣以禮。朱子又有言曰。士大夫辭受出處。非得其身之得失。乃關風俗之盛衰。臣雖無狀。顧其職。則風議之重耳。屢速官謗。積傲召牌。尙未蒙鞶滯之一遞。私義迫隘。國體徒損。臣身廉節。雖不足恤。而其於聖朝使禮之道。風俗盛衰之攸關。爲如何哉。乞賜恩勘。以安賤分。以肅朝綱焉。答曰。省疏具悉。沬血之請。激切懇到。愈往愈摯。不有赤心。安能若此。雖然。予亦有商量而然也。李國寬事依施。安寬濟事。爾言亦是依施。而聞在梁山。遺臭至今云。移配他道。所引今無可嫌之端。爾其勿辭。從速察職。
정조 1년
丁酉十一月二十六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。右承旨。左副承旨。連日不爲仕進。何故而然也。國榮曰。俱有實病。不得仕進云矣。上曰。旣有實病。則不可强於夙夜之任。姑爲許解。無妨矣。國榮曰。似然矣。命書傳敎曰。右承旨鄭民始。左副承旨徐逈修竝許遞。前望單子入之。上曰。新除授承旨。待下批牌招察任。出榻敎賤臣持承旨前望單子進前。上落點任希簡李鎭衡。命書傳敎曰。承旨房仍。又命書傳敎曰。赦者同我邦慶之意也。自昧爽以前。除謀逆及叛。子孫之謀殺敺罵父母及祖父母。妻妾奴婢之謀殺夫與主。謀故殺人。魘魅蠱毒。贓汚强竊盜外。死罪以下咸宥除之者。卽金石之典。而赦有大小。戒在僥倖。從而闊狹者。多矣。今番邦慶。卽宗社再安之日也。雜犯以下。務從寬宥。七道所放。至於二百四人。而其中如有同罪而未見放者。又有不當放而放者。則司寇之臣執藝以聞。命書大司諫柳戇疏批。上曰。前後臺閣孰不嚴討逆。而未有如柳戇之誠實懇到者。如此臺諫。不可以有情勢而輕遞其職。若收敍李頤祥。則可無爲引之端矣。國榮曰。似然矣。命書傳敎曰。前修撰李頤祥敍用。又命書傳敎曰。近者臺臣。非不嚴忠逆之分。而愛君無隱。柳戇是也。雖有些少情勢。不可輕遞。況李頤祥敍用之後。毫無可引之端。大司諫柳戇。卽爲牌招就職。國榮曰。柳戇之前後疏啓。無非愛君之赤心。而殿下之虛受奬發。亦爲曠絶。可謂聖代之美事矣。命書傳敎曰。明日朝講爲之。又命書傳敎曰。經筵有命。玉暑長官。亦爲差出。命退去。諸臣以次出。
정조 1년
丁酉十一月二十六日未時。上御誠正閣。藥房副提調。持加咸交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。大司諫承牌乎。國榮曰。臣姑未知矣。上曰。注書出去知入。賤臣承命出問後。回奏曰。姑無牌去來云矣。上曰。今日坐直誰也。知入。賤臣承命出問後。回奏曰。左副承旨李鎭衡。右副承旨李秉模云矣。命讀備邊司漂人狀啓。國榮讀奏。上曰。漂人若是連續。非但沿路之爲弊。其在嚴邊情之道。殊可悶也。國榮曰。然矣。命退去。諸臣以次出。
정조 1년
丁酉十一月二十六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。諫長又爲陳章。言益激切。極爲可尙。國榮曰。有事輒疏。不避忌憚。此是古諫臣風度矣。上曰。然矣。國榮曰。昨以漂胡接濟事。已爲申飭。而漂胡連續。當此歉歲。沿路之爲弊。不一而足。誠爲可悶矣。上曰。然矣。異國人漂到。若是夥然。陸路轉送之際。其弊必多。且問情每患遲滯。故異國人之多日遲留。亦甚未安。前以此意。傳敎申飭。而自備局更爲嚴飭帥臣及邊將。好矣。國榮曰。向日傳敎申飭之後。備局亦頻頻關飭云矣。上曰。左副承旨入侍。命退去。諸臣以次出。
정조 1년
丁酉十一月二十六日初更三點。上御誠正閣。左副承旨入侍時。左副承旨李鎭衡。記事官柳孟養徐龍輔金勉柱。以次進伏訖。上曰。聞有實恙云。近來則。何如。鎭衡曰。狗馬賤疾。近少差減。而源委不輕。故尙未快祛矣。上曰。柳戇前後之疏。皆見之否。鎭衡曰。皆見之矣。上曰。在廷諸臣。孰不嚴於討逆。而柳戇。則討逆辭語。愈往愈摯。亶出於至誠。極爲可尙矣。鎭衡曰。然矣。所言皆誠實矣。上曰。日前應製入格表見之乎。鎭衡曰。得見李秉模所作。則最善作矣。上曰。鄭東浚之作。又奇絶矣。鎭衡曰。年少新進。表才可謂絶異矣。上曰。欲爲勸課。再次出應製。而非但皆能成篇。又有絶等之作。誠甚可嘉。鎭衡曰。時時出題。使之應製。則亦可爲培養之一道矣。上曰。然矣。命讀諸道狀啓。鎭衡讀奏。命退去。諸臣以次出。
정조 1년
行都承旨洪國榮藥院直。左承旨李亨逵病。右承旨任希簡坐。左副承旨李鎭衡坐直。右副承旨李秉模坐。同副承旨申應顯坐直。注書柳孟養藥院直鄭東浚仕直。事變假注書朴長卨仕。
정조 1년
藥房都提調徐命善。提調具允鈺。右承旨任希簡啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。下敎日入侍。宜矣。
정조 1년
以獻納李昌漢牌不進罷職傳旨。傳于申應顯曰。只推。
정조 1년
吏曹口傳政事。以閔游爲咸安郡守。吳命久爲松禾縣監。成鼎鎭爲務安縣監。
정조 1년
備忘記。惟曲與直。在於兵使郡守二人之中。其在棕核之政。固當辨別。使當之者。不在䵝昧之科。而特以陽至隔夜。了當爲主。只命放送。而更思不必更爲就理。其中關係誣罔事。卽是聚點時。營裨往復也。論以訟理。雖不可以裨證帥。至於蔡弘履密囑與否。渠之果爲其間往復委折。但令推問。則不涉證帥之嫌。而本事亦當收殺。所謂具明謙之褊裨。令攸司嚴問。其闕點之委折。取招以啓。
정조 1년
李秉模。以刑曹言啓曰。因臺疏。李國觀嚴刑遠配事。命下矣。罪人李國觀。發刑吏譏捕。則本以江原道原州地人。纔已下去云。發關該道。待捉來嚴刑遠配之意。敢啓。傳曰。知道。
정조 1년
大司憲李徽之疏曰。伏以。光陰迅駛。南至已過。仰惟孝思。益復罔極。臣伏奉聖旨。以臣爲司憲府大司憲者。方當合辭討逆之日。宜卽趨承之不暇。而第臣自來情勢。臺端一步。便成鐵限。嘗叨見職。不敢爲冒膺之計矣。蓋臣於昔年。以諫職入侍也。俯伏俟譴之際。憲府不議而發啓。臣容旋不周。情事未暴。姓名渾參於不常參之啓。以致人言之峻發。又叨是任。重被僚臺之斥之。以當論不論。僨敗之地。義不可復入也。明矣。今當一初。重臺閣勵廉防之時。臣徒畏義分。冒沒出脚。則臺閣自臣輕矣。廉防自臣壞矣。玆敢略陳肝膈之懇。仰瀆崇嚴之聽。伏乞聖明。俯垂諒察。特遞臣職。以安微分。千萬幸甚。臣旣不以臺閣自處。則義不當論事。而區區憂愛之忱。不忍含默。惟聖明澄察焉。臣伏聞人君之治國。如大匠之畫宮。先築基址然後。柱石可安。堂宇可成矣。自昔聖王哲辟。不先立志。則規模無所施。政令無所行矣。是故君心譬。則基址也。規模譬。則柱石也。政令譬。則堂宇也。竊觀殿下聰明睿智。超越百王。聖學之高明。義理之昭晰。實三代後罕見於史牒者。八路含生。莫不拭目翹足。少須臾無死。欲見馨香之治。而今所爲。觀今所效。未聞有大舊發大振作。而只是因循彌縫。悠泛度日。臣愚竊以爲我殿下願治之志。未得要道而篤行。綱紀由是而不擧。德化由是而未究。臣僚徒遵苟安之套。風俗頓無丕變之休。此臣所以恥當世而怨明主者也。鳴呼。都兪吁咈。唐虞之盛事。而竊瞷一堂之中。但見都兪之美。無聞吁咈之誠。唯我聖明。非無拜昌之德。而英明太露。誠意未孚。婉順之言。猶踵舊習。謇諤之風。自沮初政。勑天之詩。不作於前席。此正上下交勉處也。嚮者科制之特詢變通。願堂之初命革罷。甚盛擧也。臣欽仰大有爲之志。出尋常萬萬。而姑且中止。未免仍舊。臨朝聽政。求治勤摰。宣敎懇惻。而或因膚淺之論。或拘積久之弊。大哉之言。反歸虛文。一哉之心。未克孟晉。臣實惜之。今日三司請討之賊。寧有一毫可恕之端。而殿下私情私拘。王章久屈。噫。三尺乃祖宗之法。殿下豈可循私掩義。任情低仰。以違天討乎。逆黨未得盡除。凶魁尙且偃息。安知無潛自糾結。醞釀禍機。將無所不至耶。靜言深思。殷憂無窮。尤不可不廓揮乾斷。早絶亂根也。其他府院之啓。宜卽允許。而日事相持。徒損國體。實非所望於殿下者也。財力。有國之不可無者。顧今內外府庫枵然。經儲無一年之蓄。或有水旱之災。不虞之患。則將何以猝地辦得。以備緩急之用乎。堂堂千乘之國。不思萬年之長策。苟冀一時之無事者。實爲寒心。儲蓄之道。莫過於節用。殿下苟能留意於是。自然歲計有餘。以待不時之需也。生民休戚。係於守令。欲擇守令。則宜選初仕。而選部亦無以盡知人才。臣謂依守令薦之例。正三品以上。各薦三人。書送選部。選部更選。而無薦者。不得擬望。被薦者。後或犯科。則薦主亦有罪。而前已通籍者。該郞書其前後功罪。作爲一冊。三堂齊會等第。有功者先用。雖無功。亦無罪者次之。有罪而重者。雖已敍用。勿爲甄復。則官方庶不淆雜矣。臣待罪銓曹時。欲一仰奏而未果。耿耿在懷。今敢附陳。草草數言。不足以裨補聖治之萬一。而竊效古人獻芹之愚忱。仰祝聖朝擇芻之美德。伏惟採納焉。答曰。省疏具悉。首陳䘱闕。方懋省勉之道。而科制事願堂事。尙今挽置者。或慮新制之不如舊法也。或因更革之未遑取捨也。懲討之義。非不知也。靳允於三司。意非不在也。節用事。亦當留意。初仕之薦。通籍之考。卿言似有所見。下該曹稟處。卿其勿辭察任。